ฮั่งเส็งปิดเช้าบวก 55.98 จุด ซึมซับ MSCI ไม่ใช้หุ้นจีนคำนวณดัชนี
ฮั่งเส็งปิดเช้าบวก 55.98 จุด ซึมซับ MSCI ไม่ใช้หุ้นจีนคำนวณดัชนี
10 มิ.ย. 2558

ดัชนีฮั่งเส็งตลาดหุ้นฮ่องกงปิดตลาดเช้าปรับตัวขึ้น โดยดัชนีฮั่งเส็งเพิ่มขึ่น 55.98 จุด หรือ 0.21% ปิดภาคเช้าที่ 27,045.50 จุด หลังจากมีการซื้อขายที่ผันผวน โดยนักลงทุนปรับตัวรับข่าวการตัดสินใจของ MSCI ในประเด็นการรวมหุ้นจีนไว้ในการคำนวณดัชนีหุ้นต่างๆ
MSCI Inc. ซึ่งเป็นบริษัทจัดทำดัชนีหุ้นทั่วโลก เปิดเผยว่า การรวมหุ้นจีนไว้ในการคำนวณดัชนีตลาดหุ้นเกิดใหม่นั้นจะต้องรอจนกว่าจะมีการแก้ไขประเด็นปัญหาสำคัญที่เกี่ยวข้องกับการเข้าถึงตลาด
แถลงการณ์ทางเว็บไซต์ระบุว่า MSCI คาดว่าการรวมหุ้น A-shares ของจีนไว้ในการคำนวณดัชนีสำคัญๆระดับโลกนั้น จะเกิดขึ้นเมื่อประเด็นดังกล่าวได้รับการแก้ไข และบริษัทวางแผนที่จะจัดตั้งคณะทำงานร่วมกับคณะกรรมการกำกับดูแลหลักทรัพย์ของจีนเพื่อจัดการกับประเด็นเหล่านี้
ทั้งนี้ MSCI ระบุว่า เนื่องจากมีความคืบหน้าอย่างมากและมีความพยายามด้านการปฏิรูปอย่างต่อเนื่อง หุ้น A-shares ของจีนจึงจะยังคงอยู่ในลิสต์ที่จะได้รับการพิจารณาทบทวนปี 2559 เพื่อประเมินความเป็นไปได้ในการรวมหุ้นดังกล่าวไว้ในการคำนวณดัชนีตลาดหุ้นเกิดใหม่
ก่อนหน้านี้ นักวิเคราะห์หลายรายระบุว่า MSCI ไม่มีแนวโน้มจะประกาศการรวมหุ้น A-shares ในเร็วๆนี้ ดังนั้นจึงคาดว่าตลาดหุ้นอาจจะได้รับผลกระทบไม่มากนักในวันนี้